Folketing
2005-06-09

Så kan jeg jo sige, at der under SR-regeringen tilbage i 1990’erne blev skabt 200.000 nye job, så den anden forklaring, ministeren havde om, at man lavede alle mulige andre mærkelige ting, holder ikke. Men lad os bare glemme alt om arbejdsløshed og bare snakke beskæftigelse. Det, jeg så kan konstatere, er, at det er bemærkelsesværdigt, at hver gang vi får en borgerlig regering, er konjunkturerne dårlige. Hvis vi tager de sidste 30 år, har der, når der har været borgerlige regeringer, været højere arbejdsløshed og færre i beskæftigelse, når man stoppede, end da man tiltrådte. Det kan vi også konstatere for nærværende. Der er færre i beskæftigelse i dag, end da hr. Claus Hjort Frederiksen blev beskæftigelsesminister. (Kort bemærkning). Beskæftigelsesministeren (Claus Hjort Frederiksen): Jeg vil bare konstatere, at vi naturligvis er afhængige af internationale konjunkturer i beskæftigelsespolitikken, og jeg synes, at vi også i de her dage kan glæde os over, at andre EU-lande ligesom ser op til Danmark med hensyn til, hvordan vi løser beskæftigelsesopgaven, og det vil vi selvfølgelig også gøre fremover. Hermed sluttede forhandlingen.